આનો અર્થ એવો નથી કે, આપણે સતત વ્યક્ત થતા રહેવું અથવા તો બિનજરૂરી રીતે હરખપદૂડા થઈ દરેક બાબતે આપણા ભાવો પ્રગટ કરતાં રહેવું. ઓછાબોલા હોવું કે મિતભાષી હોવું એ આમ જોઈએ તો સદ્ગુણોની યાદીમાં આવે તેવી બાબત છે, પરંતુ અહીં જે હકીકત છે એમાં કોઈકની સારી બાબત કે સારા પ્રયત્નો ન જોઈને જાણીબૂજીને એ બાબતે મૌન રહેવું કે મર્યાદિત રહેવું એ બાબત ઉપર ચર્ચા કરવાનો ઉપક્રમ છે. આપણે સૌ સામાન્ય રીતે કોઈકની સારી લાગતી બાબત ઉપર સમયોચિત લાગણીનો ઉમળકો અભિવ્યક્ત કરી શકતા નથી. આ બાબતે એવું ના કહી શકાય કે આમાં આપણા મનમાં કોઈના વિશે ઈર્ષાભાવ કે અસુખના ભાવો હશે. મોટા ભાગે એવું ના પણ હોય અને અમુક કિસ્સામાં આવા પ્રચ્છન્ન ભાવોનો પ્રભાવ પણ હોઈ શકે, પરંતુ મુદ્દો એવો નથી. આપણે જે જોઈએ છીએ તેમાં સંઘર્ષ કરતા માણસને કે કોઈક સિદ્ધિ તરફ જતી વ્યક્તિને આપણે ક્યારેય સદ્ભાવથી જોઈ શકતા નથી. એ સર્વસામાન્ય હકીકત છે.